Command & Conquer: Red Alert 2

Red Alert 2 הוא משחק מחשב אסטרטגי מסדרת Command & Conquer פרי פיתוחה של חברת Westwood Studios. במשחק ניתן לשלוט בצבא כאשר המטרה היא לרוב השמדת צבאות היריבים או השגת מטרה אחרת כלשהי. המשחק מהווה המשך למשחק המחשב המצליח Red Alert ועל אף שעקרונות רבים נשמרו, הרי שמספר שינויים ושיפורים במשחק זה ניכרים לעומת קודמו.

עלילת המשחק עוקבת אחר עימות צבאי בדיוני בין צבאות בעלות הברית: ארצות הברית, גרמניה, אנגליה, קוריאה הדרומית וצרפת; לבין צבאות הגוש הקומוניסטי-סובייטי: ברית המועצות, עיראק, לוב וקובה. לפי עלילת המשחק, שליט הבובה שהציבו האמריקאים בברית המועצות נופל קורבן לשליטה מוחית מצד יורי, מגלומן רוסי בעל יכולות טלפתיות, ופותח בהתקפת פתע על ארצות הברית. לצד כוחות הברית נחלץ אלברט איינשטיין שממציא להם אמצעי לחימה מתקדמים.

 עלילה 
עלילת המשחק מתרחשת לאחר האירועים ב-Red Alert המקורי, וממשיך מנקודת הניצחון של צבאות בעלות הברית בהנהגת ארצות הברית. לאחר מותו של סטלין ממנות בעלות הברית את אלכסנדר רומנוב לשליט ברית המועצות בממשלת בובות. תחת פיקודו של רומנוב ברית המועצות משתקמת ונבנית מחדש לאחר תבוסתה במלחמה הראשונה. רומנוב מפתח טינה עמוקה למדינות המנצחות ופועל בחשאי על-מנת להקים מחדש את הצבא האדום. רומנוב מקים "ברית סוציאליסטית עולמית" שמטרתה לסייע לאומות אשר נפלו תחת השפעת הגוש הקומוניסטי, בהן עיראק, לוב וקובה.

יחד עם יורי, מדען סובייטי בעל יכולות טלפתיות, מצליח רומנוב להפתיע את ארצות הברית עם פלישה מכל החזיתות במקביל. יורי מדגים את יכולתיו הטלפתיות כאשר הוא מונע מארצות הברית לשגר את טיליה הגרעינים באמצעות שליטה טלפתית על צוותי השיגור. בעוד הצבא הסובייטי מרחיב את פלישתו לאורך ארצות הברית, נשיא ארצות הברית דוגאן פונה בתחינת יאוש לעזרה מהאיחוד האירופי והעולם צולל כולו אל תוך מלחמת עולם שלישית בה בעלות הברית והסובייטים נאבקים שוב על השליטה בעולם.

מכאן ואילך העלילה מתפתחת בהתאם לצד הנבחר - בחירה בצד הסובייטי תציג את כיבוש ארצות הברית ואירופה עד לבגידתו של יורי והצורך לכבוש את מוסקבה מידיו. בחירה בצד בעלות הברית יציג תחילה את מנוסתם של כוחות ארצות הברית, לאחר מכן את כיבושה מחדש של ארצות הברית ולבסוף את מכות הנגד.

פרטי העלילה מוצגים לשחקנים באמצעות סרטים מצולמים בין משימה למשימה, ולעיתים קטעי וידאו קצרים המשתלבים במהלך המשחק.

 משחקיות 
שמאל|ממוזער|250px|צילום מסך בו נראים טנקים מסוג Prism Tank של צבא ארצות הברית (בכחול) מתקיפים בסיס סובייטי (באדום)
השחקנים יכולים לבחור בין מספר אפשרויות כדי לשחק במשחק. ניתן לשחק בתור אחד הצדדים - הגוש הקומוניסטי או בעלות הברית לפי משימות אשר הוגדרו מראש על ידי המחשב. עם זאת, ניתן לשחק שלא במסגרת העלילה במפות אשר תוכננו מראש או אף בכאלו שעוצבו על ידי שחקנים אחרים או אף הופקו באופן רנדומלי על ידי המחשב. במפות אלו המשחק מאפשר מצב של ריבוי משתתפים, בו שחקנים שונים יכולים להתמודד האחד נגד השני באמצעות רשת האינטרנט.

כמו ברוב משחקי האסטרטגיה בזמן אמת, על השחקן לבנות בסיס צבאי ובו מבנים המאפשרים ייצור יחידות צבאיות, מבני זיקוק המאפשר להמיר מחצבים שכורים לכסף (שדרוש כדי לבנות מבנים ויחידות), תחנות כוח, ביצורים ושיפורים נוספים. השחקן שולט ביחידות שיצר ומפקד עליהן בקרב. מטרת המשחק היא להשמיד את כל היריבים על ידי השמדת הבסיסים שלהם. במשחק זה בניית מבנים אפשרית רק על ידי מבנה בשם "חצר הבנייה" (כמו ב-Dune II) ולכן יש להגן עליו היטב, בעיקר נגד מתקפות פתע בתחילת כל שלב, ולהקיף אותו בחומה נגד מהנדסים.

הצבאות השונים במשחק נחלקים לשתי קבוצות – בעלות הברית (ארצות הברית, בריטניה, צרפת, גרמניה וקוריאה הדרומית) והגוש הקומוניסטי (רוסיה, קובה, עיראק ולוב). על אף שלכל צבא יחידה או מבנה ייחודי לה, רוב היחידות והמבנים הם משותפים לכל הצבאות.

הצבאות הקומוניסטיים מצוידים בטילים גרעיניים, טנקים אימתניים (הכבד שבהם נקרא Apocalypse Tank), ספינות בעלות כוח אש רב וצוללות, דיונונים מאולפים וצפלנים בשם Kirov Airship הממטירים פצצות כבדות על מטרות קרקע. המבנה ההגנתי העיקרי והידוע ביותר של הסובייטים הוא "סליל טסלה" שיורה ברקי חשמל קטלניים ורבי עוצמה. כמו כן לצבאות אלו יכולת מיוחדת הנקראת "מסך ברזל", אשר הופכת מספר יחידות לבלתי פגיעות למשך זמן מוגדר. חיילי החי"ר של הצבאות הסובייטים זולים לייצור ואף ניתן להכפיל מספרם באמצעות בניית תאי שיבוט. לצבאות הסובייטים שליטה גם ביורי – המסוגל להכפיף יחידות יריבות לרצונו, ובאיוואן – המסוגל לחבל במבנים. בצבא רוסיה ניתן להשתמש בטנק "טסלה" – המסוגל לחשמל יחידות, בצבא לוב ניתן להשתמש במשאיות נפץ גרעיניות, הקובנים מפקדים על מחבלים מתאבדים והעיראקים על חייל בעל תותח קרני גמא ומחולל קרינה המרעיל את סביבתו (Desolator - המשמיד). 

צבאות בעלות הברית מצוידים במכונה המאפשרת לייצר סופת ברקים אלימה באופן מלאכותי ובכך להרוס את יחידות ומבני היריב ובכרונוספירה - המסוגלת להעביר יחידות ממקום למקום בשבריר שנייה. אמצעי ההגנה העיקרי שלהם הוא "צריח אור" (Prism Tower) שיורה קרני אור רבות עוצמה ופועל הכי טוב כחלק ממערך צריחים. היחידות מורכבות מחיילי חי"ר רגילים וכאלו בעלי יכולת ריחוף, טנקים המסוגלים לאדות את היריב (Prism Tank) או להסוות עצמם לעצים, מטוסי קרב מסוג , נושאות מטוסים, משחתות, דולפינים מאולפים ועוד. צבאות בעלות הברית מפקדים גם על חיילי קומנדו המשתמשים ביכולות הכרונוספירה כדי להעביר משדה הקרב את יחידות היריב ואף את מבניו. לצבאות בעלות הברית שליטה בטניה - חיילת קומנדו בעלת כוח אש רב היכולה לפוצץ בנייני אויב. לצבא קוריאה הדרומית ישנו שימוש במטוסים משופרים, צבא בריטניה בצלפים, צבא צרפת בתותחי-על נייחים, צבא גרמניה במשחיתי טנקים וצבא ארצות הברית בצנחנים.

יחידות נוספות שקיימות בשני הצדדים הם מרגלים, כלבי שמירה (נגד מרגלים), מקצרות מחצבים (משאיות זחליות שכורות מחצבים אותם ממירים לכסף) ומהנדסים (שיכולים לתקן מיידית מבנה פגוע או להשתלט על מבנים של האויב).

במהלך המשחק יחידות שהצטיינו בקרב (השמידו הרבה יחידות ומבני אויב) יכולות לעלות בדרגות (veteran ו-elite) ולקבל שיפורים בכוח האש (גרימת נזק), בטווח הירי ואף בקבלת יכולת ריפוי-תיקון עצמי עם הזמן.

 המחלוקת על המשחק 
חברת ווסטווד מצאה את עצמה במחלוקת סוערת בנוגע למשחק לאחר פיגועי 11 בספטמבר בשנת 2001, הן בשל תוכן המשחק והן של אריזתו, אף על פי שהמשחק הופץ לפני מתקפת הטרור. במשימה הראשונה במערכה הסובייטית, השחקן נדרש להרוס את הפנטגון, ובמשימה מאוחרת יותר, להשתלט על מעבדה לפיתוח אמצעי לחימה מתקדמים הנמצאת בבסיס של מגדלי התאומים הבוערים. בנוסף, לאריזה המקורית של המשחק היה כיסוי מוסתר שנפתח והראה סצנה של העיר ניו יורק תחת מתקפה סובייטית, כשמגדלי התאומים במרכז התמונה. בעקבות פיגועי הטרור, חברת ווסטווד הסירה מהמדפים את כל אריזות המשחק המקוריות, ועיצבה אותן לפני הפצתן מחדש. בגרסאות מאוחרות יותר של המשחק שינו את שמות מגדלי "מרכז הסחר העולמי" ומקומות מפורסמים אחרים לשמות כללים יותר (לדוגמה, "שער הניצחון בפריז" הוחלף ל-"שער הניצחון").

 משחקים נוספים בסדרה 
 Command and Conquer: Red Alert (שנת 1996)
 Red Alert: The Aftermath (שנת 1997), חבילת ההרחבה הראשונה ל-Red Alert
 Red Alert: Counterstrike (שנת 1997), חבילת ההרחבה השנייה ל-Red Alert
 Command and Conquer: Red Alert 2 (שנת 2000)
 Red Alert 2: Yuri's Revenge (שנת 2001), חבילת הרחבה ל-Red Alert 2
 Command and Conquer: Red Alert 3 (שנת 2008)

 קישורים חיצוניים 




Red Alert
קטגוריה:משחקי וידאו משנת 2000
קטגוריה:משחקי וידאו שפותחו בארצות הברית